《春草轩长律用黄仲埙先生韵》
明代·郑真

芸屋题春笔似椽，翠茵蔼蔼欲霏烟。悬知生物从元化，共说芳心祇旧年。

香吐杂花成百和，阴擎低柳候三眠。身前正儗春晖报，梦后多应晚兴绵。

上国濠梁随浩浩，故乡蓬岛忆芊芊。自家意思何人识，努力工夫信手编。

指佞廷阶嗟已矣，忘忧杖履觉悠然。尽令雨露青青在，宁羡繁华绮采鲜。

作者简介：浙江鄞县人，字千之。洪武四年举人。官广信教授。治经学长于《春秋》。与兄郑驹、弟郑凤并以文学擅名。尝取诸家格言，著为集传集说集论。有《荥阳外史集》等。